Rīku kaste 1. – 3. klasei

**Rīku kastes atsegums**

**Rīku kaste strukturēta 5 nodarbībās:**

1. Kas ir Aristotelis?
2. Kas ir labā dzīve?
3. Kas ir tikumi?
4. Tikumi un emocijas
5. Tikumu attīstīšana

**Tēmas apguves mērķi:**

***Zināšanas: veidot priekšstatu par to,***

* ka Aristotelis ir izcils Senās Grieķijas domātājs, kuram liela ietekme uz Retumu pasauli;
* kādas ir dažādas izpratnes par “labu dzīvi” un ka morālajām prasmēm ir liela nozīme labā dzīvē;
* kas ir tikums un ka katrs tikums var būt pārlieku spēcīgs vai pārāk vājš;
* kāda ir saikne starp mūsu domām, jūtām un rīcību un kādiem vārdiem var runāt par jūtām;
* ka cilvēkiem ir dažādas emocijas un ka to intensitāte atkarīga no katra cilvēka pieredzes;
* ka tikumus var nemitīgi attīstīt, praktizējot tos un iedvesmojoties no autoritātēm;
* kas ir morālā dilemma un kā to risināt.

***Morālās prasmes: sekmēt šādu morālo ieradumu veidošanos skolēnos:***

* ieinteresēties par tādiem nozīmīgiem cilvēkiem kā Aristotelis, kas ietekmējis ētikas domāšanas veidu;
* kritiski apsvērt, kādas ir labas dzīves sastāvdaļas;
* izkopt labas attiecības ar citiem, lai visi varētu dzīvot labāku dzīvi;
* kritiski izvērtēt, kāds ir tikumu vidusceļš dažādās situācijās;
* atpazīt savas emocijas un to intensitāti un runāt par tām;
* pārvaldīt savu emociju izpausmes atbilstoši situācijai (piemēram, ieturot pauzi) un izvērtēt, vai viņu un citu sajūtas un uzvedība ir atbilstošas un samērīgas;
* iesaistīties savā morālajā izaugsmē, praktizējot tikumus un iedvesmojoties no morālajām autoritātēm;
* izvērtēt savu etalonu tikumus;
* apspriest un praktiski risināt morālās dilemmas.

**Rīku kastē aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Kultūra, cilvēka cieņa, brīvība | Cilvēks, mīlestība, cilvēka daba, harmonija |
| **Tikumi** | Gudrība, atbildība, godīgums, laipnība, centība | Zinātkāre, pašiedziļināšanās, kritiskā spriestspēja, draudzīgums, neatlaidība |

**Pārdomas skolotājiem:** Skolēnu spēja veidot stiprākas un pozitīvākas attiecības ar citiem atkarīga no apzinātas rakstura iezīmju un savu pozitīvo īpašību izkopšanas (dažkārt tos sauc par tikumiem). Skolas kontekstā svarīgi veicināt atbildību pret mācībām, atvērtību jaunumam un morālu stiprumu: palīdzēt skolēniem noticēt saviem sasniegumiem, nepadoties, veicot uzdevumus, strādāt pie ilgtermiņa sasniegumiem un turpināt darbu, neatkarīgi no neveiksmēm. Svarīgas arī savstarpējās cieņas izpausmes. Līdz ar izpratni par pašcieņas un pašvērtības nozīmi skolēniem jāizkopj tādas īpašības kā godīgums, drosme, pazemība, laipnība, dāsnums, uzticamība un taisnīguma izjūta.